Diari Oficial de la Generalitat Valenciana


Sumari del DOGV 6412, del 07-12-2010 (2010/13433)

ORDRE 25/2010, de 23 de novembre, de la Conselleria de Benestar Social, per la qual es convoca la III edició del Premi Jo També Concilie per a projectes universitaris que tinguen com a fi la conciliació de la vida personal, familiar i laboral, en el marc de les polítiques d'igualtat d'oportunitats del Consell.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6412

Data del DOGV
:   07-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13966


Data del document
:   23-11-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 25/2010, de 23 de novembre, de la Conselleria de Benestar Social, per la qual es convoca la III edició del Premi Jo També Concilie per a projectes universitaris que tinguen com a fi la conciliació de la vida personal, familiar i laboral, en el marc de les polítiques d'igualtat d'oportunitats del Consell.
[2010/13017]
La necessitat conciliar el treball amb la vida personal i familiar ha sigut plantejada, en tots els nivells, com una condició vinculada de forma inequívoca a la nova realitat social. Açò comporta una complexa i difícil problemàtica que cal abordar, no sols amb importants reformes legislatives, sinó també amb actuacions de conciliació en el món empresarial que coadjuven a la igualtat d'oportunitats en este àmbit.
La igualtat de drets de dones i hòmens, en particular en matèria d'ocupació i treball, està regulada en l'Estatut d'Autonomia de la Comunitat Valenciana. I, dins de les actuacions en l'àmbit laboral, es consideren de màxima importància aquelles mesures que promoguen la conciliació, enteses com a avantatges, no sols per a les persones treballadores, sinó també per a les empreses, reportant beneficis com són la reducció d'absentisme, la disminució de la rotació del personal, millores del clima laboral, major compromís de les persones treballadores amb l'empresa i millora de la imatge corporativa, entre d'altres.
La Llei 9/2003, de 2 d'abril, de la Generalitat, per a la Igualtat entre Dones i Hòmens, té com a objecte regular i fer efectiu el principi d'igualtat de dones i hòmens en la Comunitat Valenciana, establir els principis generals que han d'orientar la dita igualtat, determinar les accions bàsiques que han de ser implementades, així com establir l'organització administrativa de la igualtat d'oportunitats entre dones i hòmens en la Comunitat Valenciana.
Segons el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, la Direcció General de la Dona i per la Igualtat és el centre directiu a què correspon elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens de la Comunitat Valenciana, amb independència de la seua circumstància o condició, i promoure la seua participació en totes les esferes de la vida política, civil, laboral, econòmica, social i cultural.
A la dita Direcció General li corresponen, entre d'altres, les funcions de vetlar per l'aplicació del principi d'igualtat d'oportunitats en les polítiques socials de la Generalitat, estudiar i proposar programes, mesures i normes que tinguen com a objecte promoure l'exercici efectiu del dret constitucional d'igualtat, i, en particular, la prevenció de conductes discriminatòries; fomentar la implantació i execució de programes de col·laboració i formació que tinguen com a objecte la promoció sociolaboral de la dona i la gestió de concerts, subvencions i altres prestacions econòmiques en les matèries de la seua competència.
Des de la Direcció General de la Dona i per la Igualtat s'estan delimitant actuacions precises i específiques per a aconseguir eliminar els obstacles que impedixen o dificulten aconseguir una igualtat real i efectiva. I un dels àmbits prioritaris on és necessari incidir i fer un especial esforç és en l'àmbit empresarial, pilar bàsic d'intervenció, per això és ací on s'han de centrar els esforços.
Per això, per mitjà d'esta ordre es fa la convocatòria de la III Edició del Premi Jo També Concilie, amb el qual es pretén sensibilitzar jóvens que en un futur formaran part de l'entorn laboral per a recolzar la conciliació de la vida personal, familiar i laboral tendent a la consecució de la igualtat entre dones i hòmens, perquè s'assenten en les polítiques empresarials de la Comunitat, sense que això supose un cost addicional a l'empresa.
En virtut de tot el que s'ha exposat i fent ús de les facultats conferides pel Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, l'article 47.11 del Decret Legislatiu de 26 de juny de 1991, amb què s'aprova el Text Refós de la Llei d'Hisenda Pública de la Generalitat Valenciana, i l'article 28 de la Llei de la Generalitat Valenciana 5/1983, de 30 de desembre, del Consell,
ORDENE
Article1. Objecte
Constituïx l'objecte de la present ordre la convocatòria de la III Edició del Premi Jo També Concilie, dirigit a reconéixer projectes elaborats per l'alumnat de les universitats de la Comunitat Valenciana, i l'aprovació de les bases per les quals es regirà la dita convocatòria, que figuren com a annex I.
Article 2. Dotació econòmica
1. L'eficàcia d'esta convocatòria queda condicionada a l'existència, en els Pressupostos de la Generalitat per a l'exercici econòmic corresponent a l'any 2011, de crèdit adequat i suficient per a atendre les quanties econòmiques previstes en la present ordre i caldrà publicar en el Diari Oficial de la Comunitat Valenciana a este efecte la resolució de la Conselleria de Benestar Social en què es determine la línia pressupostària i la quantia global màxima que servisca de suport a estes.
2. El concurs té una dotació màxima de 6.000 euros, d'acord amb la distribució següent: un premi de 3.000 euros i dos accèssits de 1.500 euros cada un.
A més, es podran concedir mencions honorífiques, sense dotació econòmica, si la qualitat de les obres presentades i no premiades ho meresquera, segons consideració del jurat.
3. El jurat podrà proposar que es deixe desert el premi o qualsevol dels accèssits del concurs, mitjançant un acord motivat.
Article 3. Cofinançament
1. El concurs està subvencionat per la Conselleria de Benestar Social, a través de la Direcció General de la Dona i per la Igualtat, i cofinançat pel Fons Social Europeu corresponent al Programa Operatiu 2007-2013, havent de sotmetre's al preceptiu pla de comunicació, segons el que disposa la secció primera, informació i publicitat, del capítol II del Reglament número 1828/2006, de 8 de desembre (DOUE 27.12.2006).
2. Així mateix, caldrà incorporar en tot el material imprés que es derive de les activitats objecte de la present ordre, els logotips de la Generalitat, del Pla d'Igualtat d'Oportunitats entre Dones i Hòmens vigent i del Fons Social Europeu.
Article 4. Notificació a la Comissió Europea
El premi i els accèssits concedits per mitjà d'esta ordre no necessiten ser notificats a la Comissió Europea, de conformitat amb el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques, per no reunir tots els requisits de l'apartat 1 de l'article 107 del TFUE, atés que els beneficiaris finals són persones físiques.
DISPOSICIONS FINALS
Primera. Aplicació i desplegament
S'autoritza la subsecretària i la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Segons establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del/la titular de la Conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
València, 23 de novembre de 2010
La consellera de Benestar Social,
ANGÉLICA SUCH RONDA
ANNEX I
Bases
Primera. Objecte
Constituïx l'objecte de la present ordre l'aprovació de les normes reguladores que regiran la convocatòria de la III Edició del Premi Jo També Concilie, per a reconéixer aquells projectes de l'alumnat de les distintes universitats de la Comunitat Valenciana que promoguen mesures innovadores de conciliació de la vida personal, familiar i laboral i els beneficis que la seua adopció reporta en l'empresa.
Segona. Participants
Podrà participar qualsevol persona, de forma individual o en equip, que estiga realitzant estudis universitaris i que estiga matriculada en el curs acadèmic 2010-2011 o 2011-2012 en alguna universitat de la Comunitat Valenciana o centres públics o privats adscrits.
Tercera. Condicions tècniques del projecte
1. Els projectes hauran de ser originals i inèdits.
2. Els treballs es presentaran en paper i en format electrònic en fitxer PDF.
3. El projecte haurà de constar, com a mínim, de títol, índex, breu resum del projecte presentat, pressupost, viabilitat, i una memòria descriptiva, fent èmfasi en els objectius i les accions tendents a la conciliació, entre els quals es poden trobar mesures relacionades amb:
a) Propostes de millores respecte a la normativa legal vigent en matèria de conciliació de la vida personal, familiar i laboral.
b) Mesures que faciliten la flexibilitat laboral.
c) Programes de sensibilització i informació dirigits a tot el personal en matèria de conciliació.
4. Els treballs no podran excedir, en cap cas, d'un màxim de 40 folis, mida DIN A-4.
5. El jurat podrà excloure, motivadament, aquells treballs el contingut o la presentació dels quals no s'ajusten als anteriors requisits.
Quarta. Presentació de sol·licituds i documentació
1. La sol·licitud per a participar en el present concurs es presentarà segons el model que s'adjunta com a annex II, degudament omplida i acompanyada de la documentació següent:
a) Autorització expressa a la Conselleria de Benestar Social, inclosa en l'apartat C de l'annex II de sol·licitud, perquè esta comprove les dades d'identitat de la persona sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril.
No obstant això:
- Si de la comprovació efectuada resultara alguna discordança amb les dades facilitades per la persona sol·licitant, l'òrgan instructor estarà facultat per a dur a cap les actuacions procedents per a aclarir-la.
- Si la persona sol·licitant no presta el seu consentiment, haurà d'aportar fotocòpia del document nacional d'identitat, passaport o número d'identificació d'estranger, segons siga procedent.
b) Justificació del pagament de matrícula del curs acadèmic 2010-2011 o 2011-2012 en alguna universitat de la Comunitat Valenciana o centre adscrit.
c) Subscripció de la declaració responsable de no estar incurs/a en cap prohibició per a obtindre la condició de beneficiari/a, assenyalades en l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003) i del compliment d'obligacions de reintegrament de subvencions que si és el cas, se li hagueren exigit, segons consta en l'apartat D de l'annex II.
d) Dades de domiciliació bancària, en el model «Manteniment de tercers» que acompanya la present ordre.
e) El projecte objecte de la present convocatòria, que haurà de presentar-se en suport paper i electrònic.
2. En el supòsit de treballs executats i presentats per equips, hauran de complir els requisits totes les persones que el componguen i adjuntar la documentació indicada en els dos primers apartats del punt anterior.
Quinta. Termini de presentació
1. El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el dia 15 d'octubre de 2011. L'incompliment d'este termini determinarà la inadmissió de la sol·licitud.
2. Els projectes es podran presentar en qualsevol de les seus de la Direcció General de la Dona i per la Igualtat d'Alacant (carrer Óscar Esplá, 33-35, CP 03220), Castelló (carrer Ensenyament, 10, CP 12302) i València (carrer Náquera, 9, CP 46337) i, en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Constitució del jurat i proposta de resolució del premi
1. Per a la resolució del concurs es constituirà un jurat nomenat i presidit per la directora general de la Dona i per la Igualtat, o persona en qui delegue, i integrat per cinc vocals i un/a secretari/a, el procés de designació dels quals se expressa a continuació:
a) Un/a representant de la Conselleria d'Indústria, Comerç i Innovació
b) Un/a representant de la Conselleria d'Economia, Hisenda i Ocupació
c) Un/a representant de la Conselleria d'Educació
d) Un/a representant d'una universitat de la Comunitat Valenciana, amb caràcter rotatori, per designació de la persona titular de la Conselleria de Benestar Social.
e) Un/a representant de la Confederació Empresarial, per designació de la persona titular de la Conselleria de Benestar Social.
f) Un/a tècnic/tècnica de la Direcció General de la Dona i per la Igualtat, que actuarà com a secretària/o del jurat, amb veu i sense vot.
2. La identitat de les persones que componen el jurat es farà pública en el tauler d'anuncis de la Direcció General de la Dona i per la Igualtat amb anterioritat a l'expiració del termini de presentació de sol·licituds.
3. Competix al jurat la interpretació i aplicació de les bases de la convocatòria.
Sèptima. Criteris de selecció
1. El projecte es pot desenrotllar en qualsevol sector, àmbit o activitat professional, i tipus d'empresa, i afectar qualsevol lloc de treball, i estarà referit a mesures i actuacions de conciliació de la vida personal, familiar i laboral que suposen una millora en la gestió, organització i funcionament de l'empresa.
2. El jurat examinarà els projectes presentats i formularà la corresponent proposta de resolució de la convocatòria, amb una valoració màxima de 20 punts distribuïts en els següents apartats, amb un màxim de 5 punts en cada un:
a) Objectius i mesures del projecte relacionats amb els plans d'igualtat i la seua contribució a la conciliació de la vida personal, familiar i laboral.
b) Inversió econòmica (primant aquelles mesures que no suposen un cost excessiu a l'empresa).
c) Viabilitat del projecte.
d) Innovació.
3. El jurat podrà proposar motivadament que es deixe desert el premi o qualsevol dels accèssits, no podent recaure en la mateixa persona més d'un d'aquests. L'acta reflectirà el premi i els dos accèssits, així com mencions honorífiques si n'hi haguera.
4. El veredicte del jurat s'emetrà a partir del dia 2 de novembre de 2011.
Octava. Resolució de la convocatòria
1. La competència per a resoldre la present convocatòria correspon a la directora general de la Dona i per la Igualtat, per delegació de la consellera de Benestar Social, amb veredicte vinculant previ del jurat, d'acord amb la Resolució de 27 de febrer de 2009 (DOCV núm. 5967, de 4 de març de 2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
2. La resolució de la convocatòria es farà pública en el tauler d'anuncis de la Direcció General de la Dona i per la Igualtat i en la pàgina web de la Conselleria de Benestar Social ().
Novena. Premi i accèssits
1. Es concedirà un premi de 3.000 euros i dos accèssits de 1.500 euros cada un.
2. L'import del premi i dels accèssits estarà subjecte a la retenció de l'impost sobre la renda de persones físiques (IRPF) que marca la llei, i es formalitzarà per mitjà de transferència bancària en un únic pagament a favor de la persona les dades de la qual apareguen en l'apartat a del model de sol·licitud que figura com a annex II a la present ordre.
3. Els concursants premiats cedixen a la Conselleria de Benestar Social els drets de propietat intel·lectual dels seus treballs, de manera que la difusió d'estos no entranya el dret de percebre cap contraprestació econòmica, ni drets de cap tipus.
Els treballs premiats podran ser publicats, reproduïts i difosos, si així ho estima la Conselleria de Benestar Social, per a la qual cosa queda expressament autoritzada per les persones que participen en la present convocatòria.
4. Els treballs no premiats podran ser retirats pels seus autors/es en el termini màxim d'un mes comptador des de la data en què es faça pública la resolució de la convocatòria. Si transcorregut el dit termini els treballs no hagueren sigut retirats, la Direcció General de la Dona i per la Igualtat procedirà a la seua destrucció per a salvaguardar el dret de propietat dels seus autors/es.
Desena. Acceptació de les bases
La participació en la present convocatòria implica l'acceptació íntegra de les seues bases i de la decisió del jurat, així com aparéixer en la llista pública prevista en l'article 7, apartat 2, lletra d) del Reglament (CE) 1.828/2006, de la Comissió, de 8 de desembre de 2006.